Kolm muusikaküsimust Robin Juhkentalile
Praegune kõrvauss?
Hetkel kummitab Marvin Gaye "I Want You". Motowni laulukirjutaja Leon Ware’i poolt tehtud loos ja Marvini esituses on nii ehe ja siiras emotsioon sees, et võtab peaaegu pisara silma. Kuuldavasti oli laulja loo sündimise ajal omadega üsna laostunud ja ka eraeluliselt ummikus.
Plaadisoovitus?
Plaadisoovituseks tutvustaks natuke ka eestimaist muusikat ja soovitaks kõrva peale panna Ewert and the Two Dragonsi viimasele albumile "Circles". Sümpaatne on see bänd mulle pikalt olnud, aga minu meelest on nende uus album tugev hüpe edasi. Jääb ainult loota, et see toob ka kauaoodatud edu välismaal.
Lapsepõlve lemmik?
Varasemast noorusest meenub lugu, mis mind üldse muusika juurde tõi ja britpopivaimustust kasvatas. Selleks oli biitlite "Michelle". Geniaalselt kirjutatud lugu. Ja McCartney kõrge kõlav tämber toob siiani kananaha ihule.